TARYBOS SPRENDIMAS
2007 m. spalio 22 d.
dėl Rumunijos valdžios institucijų teikiamos neatidėliotinos valstybės pagalbos, skirtos 2006-2007 m. sausros padariniams žemės ūkyje mažinti
(2007/722/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 88 straipsnio 2 dalies trečią pastraipą,
atsižvelgdama į 2007 m. liepos 25 d. Rumunijos Vyriausybės pateiktą prašymą,
kadangi:
(1)
2007 m. liepos 25 d. Rumunija pateikė Tarybai prašymą dėl sprendimo pagal Sutarties 88 straipsnio 2 dalies trečią pastraipą, kuriame pareiškė, kad Rumunijos planas suteikti nacionalinę pagalbą nuo labai didelės sausros nukentėjusiems Rumunijos ūkininkams, siekiant sudaryti jiems sąlygas atkurti gamybos ciklą, dera su bendrąja rinka.
(2)
Rumunija išgyveno didžiausią ir ilgiausią sausrą per pastaruosius šešiasdešimt metų, kilusią dėl kritulių trūkumo 2006-2007 m. žiemą ir 2007 m. pavasarį (2006 m. rugsėjo 1 d.-2007 m. gegužės 31 d. kritulių buvo mažiau nei 350 mm/m2) ir ypač aukštos oro temperatūros 2007 m. vasarą.
(3)
Dar neprasidėjus ilgalaikei sausrai 2007 m. vasarą, didelėje Rumunijos teritorijoje jau buvo smarkiai sumažėjusios vandens atsargos dirvožemyje - tai lėmė pagreitėjęs vandens garavimas dėl aukštesnės nei vidutinė oro temperatūros 2006-2007 m. žiemą ir 2007 m. pavasarį.
(4)
Remiantis poveikio pavasario ir rudens pasėliams įvertinimu, dėl sausros smarkiai sumažėjo grūdinių kultūrų ir pašarų produkcijos kiekis - 2007 m. numatomas vidutinis grūdinių kultūrų produkcijos kiekis nesieks net 45 % ankstesnių metų vidurkio.
(5)
Rumunijos ūkininkai 34 iš 42 apskričių smarkiai nukentėjo nuo ilgalaikės sausros, o augalininkystės ir gyvulininkystės sektoriai dėl to patyrė didelių nuostolių, kurių vertė, kaip numatoma, gali siekti apie 1 200 mln. EUR (3 878 mln. RON), neįskaitant pelno, kurį būtų buvę galima gauti pardavus grūdines kultūras.
(6)
Kadangi nuo sausros nukentėjusių Rumunijos ūkininkų pajamos smarkiai sumažėjo, kyla rimtas pavojus, kad jie neturės finansinių išteklių rudens pasėliams pasėti ir pasirengti 2008 m. pavasario sėjai.
(7)
Numatyta teikti valstybės pagalba siekia apie 400 mln. EUR (1 320 mln. RON), ja pasinaudos maždaug 250 000-300 000 ūkininkų, ir ji apima apie 3 mln. hektarų. Pagalbai skirtos sumos atitinkamai sudarys apie 150 EUR/ha kviečių rudens pasėlių, 120 EUR/ha rapsų ir 130 EUR/ha miežių bei kitų rudens pasėlių.
(8)
Pagalba bus suteikta tik ūkininkui pateikus prašymą, siekiant konkretaus tikslo atkurti gamybos ciklą (sėklų, kuro, trąšų ir pesticidų pirkimui). Rumunijos mokėjimų agentūra stebės ir kontroliuos pagalbą, inter alia, atlikdama patikrinimus vietoje.
(9)
Kad valstybės pagalba būtų veiksminga, ji kuo greičiau turi būti suteikta ir ūkininkai turi turėti galimybę ja pasinaudoti.
(10)
Šiuo metu Komisija dar nėra pateikusi nuomonės dėl pagalbos pobūdžio ir atitikties reikalavimams.
(11)
Todėl susidarė išimtinės aplinkybės, kuriomis galima svarstyti tokią pagalbą, taikant leidžiančią nukrypti nuostatą ir tik tiek, kiek tai yra būtinai reikalinga susidariusiai nepaprastajai padėčiai ištaisyti, ir kad ji derėtų su bendrąja rinka, laikantis sprendime nurodytų sąlygų,
PRIĖMĖ ŠĮ SPRENDIMĄ
1 straipsnis
Laikoma, kad Rumunijos valdžios institucijų išimtinė papildoma pagalba žemės ūkio sektoriui, neviršijanti 400 mln. EUR, dera su bendrąja rinka.
2 straipsnis
Šis sprendimas skirtas Rumunijai.
Priimta Liuksemburge, 2007 m. spalio 22 d.